లోగన్ వాన్ బీక్

లోగన్ వెర్జస్ వాన్ బీక్ (జననం 1990 సెప్టెంబరు 7) న్యూజిలాండ్-డచ్ క్రికెట్ ఆటగాడు.  అతను 2012 నుండి నెదర్లాండ్స్ జాతీయ క్రికెట్ జట్టుకు ఆడాడు. న్యూజిలాండ్ దేశవాళీ క్రికెట్‌లో వెల్లింగ్టన్‌కు ప్రాతినిధ్యం వహిస్తున్నాడు. అతను కుడిచేతి వాటం బ్యాటింగు, కుడిచేతి ఫాస్ట్-మీడియం బౌలింగు చేసే ఆల్ రౌండర్. 

2023 జూన్‌లో, అతను 2023 క్రికెట్ ప్రపంచ కప్ క్వాలిఫైయర్‌లో వెస్టిండీస్‌తో జరిగిన సూపర్ ఓవర్‌లో 30 పరుగులు చేసి, ఆపై  వెస్టిండీస్ ఓవరులో రెండు వికెట్లు తీసుకుని, రాత్రికిరాత్రే ప్రపంచవ్యాప్తంగా సంచలనం సృష్టించాడు.

జీవితం తొలి దశలో 
వాన్ బీక్ న్యూజిలాండ్‌లోని క్రైస్ట్‌చర్చ్‌లో జన్మించాడు.  అతను 1950లలో న్యూజిలాండ్‌కు వలస వచ్చిన తన తాతయ్య, నానమ్మల ద్వారా డచ్ పాస్‌పోర్టు ఉంది. అతని తల్లి వైపున అతను ట్రినిడాడ్‌లో జన్మించి వెస్టిండీస్, న్యూజిలాండ్‌ల ద్వంద్వ అంతర్జాతీయ ఆటగాడు అయిన మాజీ టెస్టు క్రికెటర్ సామీ గిల్లెన్‌కు మనవడు. 

వాన్ బీక్, 2010లో అండర్-19 ప్రపంచ కప్ కోసం న్యూజిలాండ్ జట్టులో ఉన్నాడు. అతను 2009 FIBA అండర్-19 ప్రపంచ ఛాంపియన్‌షిప్‌లో న్యూజిలాండ్‌కు ప్రాతినిధ్యం వహిస్తూ పాయింట్ గార్డ్‌గా ఉన్నత-స్థాయి బాస్కెట్‌బాల్ ఆడాడు.

కెరీర్ 
వాన్ బీక్ తొలిసారిగా నెదర్లాండ్స్ తరపున 2012 క్లైడెస్‌డేల్ బ్యాంక్ 40 లో ఇంగ్లీష్ కౌంటీ ఎసెక్స్‌తో ఆడాడు. అతను ఐసిసి నిబంధనల ప్రకారం నెదర్లాండ్స్‌కు అర్హత సాధించడానికి న్యూజిలాండ్‌కు ఆడిన తర్వాత మూడు సంవత్సరాలు వేచి ఉండవలసి ఉన్నందున అతను విదేశీ ప్రొఫెషనల్‌గా ఆడవలసి వచ్చింది. 2014లో బంగ్లాదేశ్‌లో జరిగిన ICC వరల్డ్ ట్వంటీ20 నెదర్లాండ్స్‌కు అతని మొదటి ప్రధాన అంతర్జాతీయ టోర్నమెంటు. 

అతను 2015 అక్టోబరు 24న ప్లంకెట్ షీల్డ్‌లో తన తొలి ఫస్ట్-క్లాస్ సెంచరీని సాధించాడు.  2017 నవంబరులో, 2017-18 ప్లంకెట్ షీల్డ్ సీజన్‌లో, అతను ఫస్ట్-క్లాస్ క్రికెట్‌లో తన తొలి 10-వికెట్ల పంటను సాధించాడు. 2018 మార్చిలో, ప్లంకెట్ షీల్డ్ ఆరో రౌండ్‌లో, కాంటర్‌బరీపై వెల్లింగ్‌టన్ తరపున హ్యాట్రిక్ సాధించాడు.  వెల్లింగ్టన్ తరపున 2017–18 ప్లంకెట్ షీల్డ్‌లో ఏడు మ్యాచ్‌లలో 40 అవుట్‌లతో అతను ప్రధాన వికెట్ టేకర్.  2018 జూన్‌లో, అతను 2018–19 సీజన్ కోసం వెల్లింగ్‌టన్‌తో ఒప్పందం పొందాడు. 

2018 డిసెంబరులో, అతను 2019 కౌంటీ ఛాంపియన్‌షిప్ సీజన్ కోసం ఇంగ్లీష్ జట్టు డెర్బీషైర్‌తో సంతకం చేశాడు.  2020 ఏప్రిల్లో, సీనియర్ జట్టులో పేరు పొందిన పదిహేడు మంది డచ్-ఆధారిత క్రికెటర్లలో ఒకడు.  2020 జూన్‌లో, అతనికి 2020–21 దేశవాళీ క్రికెట్ సీజన్‌కు ముందు వెల్లింగ్టన్ ఒప్పందాన్ని అందించాడు.  

2021 మేలో, స్కాట్‌లాండ్‌తో జరిగే సిరీస్ కోసం డచ్ వన్ డే ఇంటర్నేషనల్  జట్టులో అతను ఎంపికయ్యాడు.  అతను 2021 మే 19న స్కాట్లాండ్‌తో జరిగిన మ్యాచ్‌లో వన్‌డే అరంగేట్రం చేసాడు.  2021 సెప్టెంబరులో వాన్ బీక్, 2021 ICC పురుషుల T20 ప్రపంచ కప్ కోసం డచ్ జట్టులో ఎంపికయ్యాడు. 

2022 జూలైలో, అతను జింబాబ్వేలో 2022 ICC పురుషుల T20 ప్రపంచ కప్ గ్లోబల్ క్వాలిఫైయర్ B టోర్నమెంటు కోసం డచ్ జట్టుకు ఎంపికయ్యాడు.  హాంకాంగ్‌తో జరిగిన గ్రూప్ మ్యాచ్‌లో, అతను T20I మ్యాచ్‌లో హ్యాట్రిక్ సాధించిన నెదర్లాండ్స్ తరపున మొదటి బౌలరయ్యాడు.

వెలుగులోకి 
2023 జూన్ 26న, అతను 2023 క్రికెట్ ప్రపంచ కప్ క్వాలిఫైయర్‌లో కీలకమైన ఎన్‌కౌంటర్‌లో వెస్టిండీస్‌పై నెదర్లాండ్స్ నాటకీయ విజయంలో కీలక పాత్ర పోషించాడు. ఆ మ్యాచ్ టైగా ముగిసిన తర్వాత సూపర్ ఓవర్‌లో తన ఆల్‌రౌండ్ పరాక్రమాన్ని ప్రదర్శించాడు. 375 పరుగుల భారీ పరుగుల ఛేదనలో నెదర్లాండ్స్ రెండో బ్యాటింగ్ చేసి 374/9తో వెస్టిండీస్ స్కోరును సమం చేసింది. లోగన్ ప్రారంభంలో నెదర్లాండ్స్ బ్యాటింగ్ ఇన్నింగ్స్‌లో కేవలం 14 బంతుల్లో 28 పరుగులు చేశాడు. నెదర్లాండ్స్ 327/7తో కొట్టుమిట్టాడుతున్నప్పుడు లోగన్ ఎనిమిదో స్థానంలో క్రీజులోకి వచ్చాడు, నెదర్లాండ్స్ ఇన్నింగ్స్ చివరి మూడు ఓవర్లలో ఇంకా 47 పరుగులు చేయాల్సి ఉంది. 

సూపర్ ఓవర్‌లో కెప్టెన్ స్కాట్ ఎడ్వర్డ్స్‌తో కలిసి బ్యాటింగ్ ప్రారంభించేందుకు డచ్ క్యాంప్ అతన్ని పంపింది. జాసన్ హోల్డర్ వేసిన సూపర్ ఓవర్‌లోని మొత్తం ఆరు డెలివరీలనూ లోగన్ వాన్ బీక్‌యే ఎదుర్కొన్నాడు. లైన్‌లో జడ్జిమెంట్‌లో హోల్డర్ చేసిన తప్పులనులోగన్ వాన్ బీక్ వాడుకుని 3 ఫోర్లు, 3 సిక్సర్లతో సహా 30 పరుగులు చేశాడు.   అంతర్జాతీయ స్థాయిలో ఏ ఫార్మాట్‌లోనైనా సూపర్ ఓవర్‌లో అత్యధిక పరుగులు చేసిన ప్రపంచ రికార్డును నెదర్లాండ్స్ బద్దలుకొట్టింది. ఇది వెస్టిండీస్ చేసిన మునుపటి అత్యుత్తమ 25 పరుగులను అధిగమించింది.  లోగన్ చివరికి అంతర్జాతీయ క్రికెట్‌లో సూపర్ ఓవర్‌లో అత్యధిక పరుగులు చేసిన బ్యాట్స్‌మన్‌గా ప్రపంచ రికార్డు సృష్టించాడు. 

లోగన్ తర్వాత సూపర్ ఓవర్ బౌలింగ్‌ఉ చేసాడు. అతను రెండు వికెట్లు తీసుకుని, కేవలం 8 పరుగులు మాత్రమే ఇచ్చి, టోటల్‌ను కాపాడుకోవడంలో అద్భుతంగా విజయం సాధించాడు.  బ్యాట్‌తో, బంతితో అతని పరాక్రమాలతో అంతర్జాతీయ క్రికెట్‌లో ఏ ఫార్మాట్‌లోనైనా వెస్టిండీస్‌పై నెదర్లాండ్స్‌పై తొలిసారిగా గెలిచింది. ఈ విజయంతో నెదర్లాండ్స్, 2023 క్రికెట్ ప్రపంచ కప్‌లో స్థానం పొందే అవకాశాలను మరింత పెంచుకుంది.  ఉత్కంఠభరితమైన ఆల్ రౌండ్ ప్రదర్శనకు గానూ వాన్ బీక్, ప్లేయర్ ఆఫ్ ది మ్యాచ్‌గా కూడా ఎంపికయ్యాడు.

మూలాలు 

జీవిస్తున్న ప్రజలు
1990 జననాలు